google/wiki40b huggingface dataset:
Ammersee

Ammersee er en innsjø i Landkreis Landsberg am Lech i Oberbayern i den tyske delstaten Bayern. Den er Tysklands sjette største innsjø, medregnet Bodensee som også ligger i Østerrike og Sveits. Sjøen er 16 kilometer lang, 5 kilometer bred og har en 42 kilometer lang bredd. Ammersee har et flateinnhold på 42 kvadratkilometer og en største dybde på 82 meter.
Tilførselselv er blant andre Ammer. Sjøen renner ut i Amper som munner ut i Isar ved Moosburg an der Isar. Isar munner ut i Donau ved Deggendorf.
Sjøen er knyttet til landkretsen, men uten tilknytning til noen kommune (tysk: Gemeindefrei).
Marked

Marked (norrønt markaðr, fra latin mercatus «handel, marked») i den tradisjonelle betydning var et sted for næringsvirksomhet under små forhold, eksempelvis årlig kjøpstevne hvor bestemte varer ble omsatt. Marked var opprinnelig det samlingssted som eksempelvis byens torg, hvor bøndene og folk samlet seg for selge og kjøpe sine varer.
I dag er begrepet benyttet i en mye bredere forstand og ikke lenger begrenset av tid og geografi; eksempelvis marked som en betegnelse for en butikk med mange slags varer. Et grønnsakmarked er spesialisert rundt salg og kjøp av grønnsaker, bær og frukt, mens et supermarked har det meste og alle slags typer varer av hva som kan selges og kjøpes. Dessuten kan hele verden være et marked som følge av globaliseringstendensen.

Økonomi

Innenfor generell økonomisk teori er begrepet marked definert som enhver struktur som gjør det mulig for kjøpere og selgere å utveksle alle typer varer, tjenester og informasjon.  Når varer eller tjenester byttes mot penger, foretar man en transaksjon.
Det er to hovedaktører som møtes i et marked, kjøpere og selgere. Markedets hovedfunksjon er at ethvert salgbart produkt kan evalueres og verdsettes til en pris. Denne verdisettelsen er gjenstand for betydelige studier innenfor økonomi og har resultert i flere teorier og modeller om grunnleggende markedskrefter som tilbud og etterspørsel. Marked skapes hvis det er knapphet av noe folk vil ha. Et marked oppstår mer eller mindre spontant eller er bevisst konstruert av menneskelig samhandling for å muliggjøre bytte av rettigheter (= eierskap) til produkter. Marked er areanaen, mens handel er aktiviteten. Arenaen sørger for at ressursene i et samfunn kan spres og fordeles til de som har høyest betalingsvillighet for godene.

Historie

Regelmessige markeder har vært viktig for omsetningen av varer fra begynnelsen av historisk tid, for eksempel Levangermartnan og markedet på Veblungnes. I nyere tid er slike markeder fremdeles viktige for mange samfunn rundt om i verden, men også i Norge som eksempelvis Rørosmartnan. I dag er fortsatt tradisjonen med utendørsmarkeder levende mange steder hvor de bli holdt daglig eller med jevne mellomrom. I mange land har likevel permanente innendørs butikker, kjøpesenter og supermarkeder tatt over for det meste av handelen.
Generelt defineres markeder som konsument-, bedrifts eller instituasjonsmarkeder, etter hvilke kategorier kunder som betjenes. I konsumentmarkeder er det privatfolk som er målgrupper, mens det ellers er bedrifter og anskaffelser til det offentlige.
Begrepet marked har også en annen betydning som går på markedsdeltakelse hvor aktørene er ukjent for hverandre. I denne betydning har man tre hovedformer: Varemarked som omfatter omsetning av varer og tjenester i et samfunn, arbeidsmarked der det omsettes bestemte ferdigheter og kunnskap som arbeidskraft, og kredittmarked, der det omsettes ulike kreditt- og finansinstrumenter som lån og egenkapital.
Chongming

Chongming (øy) og Chongming fylke (kinesisk: 崇明县, pinyin: Chóngmíng Xiàn， på Wu: Dzonmin Jeu) tilhører byprovinsen Shanghai og ligger i utløpet av floden Chang Jiang (Yangtzekiang) i Østkinahavet. Chongming har et areal på 1041,38 km² og hadde en befolkning på 694 600 i 2001.
Som fylke omfatter det tre større øyer: Chongming-øya (崇明岛, pinyin: Chóngmíng Dǎo), Changxing og Hengsha. Disse tre øyene er lavtliggende alluviale øyer, som altså er blitt bygget opp over lang tid av sedimenter som Chang Jiang har ført med seg nedover. Chongming-øya ble «født» i 618, og er vokst til en av Kinas største øyer. Kun Taiwan og Hainan er større. 
Bystaten Shanghai bestod før årtusenskiftet av en rekke fylker, men nå (2006) er de omgjort til distrikter. Chongming fylke er det eneste som fortsatt har fylkesstatus. Det var lenge det med landlige område av Shanghai, men med den pågående bygging av tunnel over floden, er det mange som flytter over til øyene blant annet for å lete etter gull. Chongming er også et viktig omplasseringsområde for folk som er blitt fortrengt av de tre slukters demning. 
Det planlegges en ny by, Dongtan, på øya. Det er meningen at byen skal stå klar med boliger for 50 000 mennesker innen åpningen av Expo 2010 i Shanghai. I 2040 skal byen etter planene dekke et område som tilsvarer en tredel av Manhattan og ha en befolkning på 500 000.
Chong Mings nasjonale skogspark er også her.
Shanghais byregjering ønsker å utvikle øya for turisme (2008). Et langtidsplan som går frem til år 2020 setter utviklingen i forbindelse med den etter kinesiske myndigheters vurdering svært vellykkede utvikling av Pudong. Det er meningen av øyas skogsareal innen målåret skal ga vokst fra 16 % til 55 %. Øya skal bli «miljøvennlig».
Malahat Nasibova

Kampen for borgerrettigheter i Aserbajsdjan

Aserbajdsjan er et land hvor korrupsjon når alle nivå av samfunnet. Nasibova og andre borgerrettighetsaktivister kjemper en kamp for gjennomsiktighet og åpenhet i et samfunn hvor korrupsjonen hindrer demokratisk, såvel som økonomisk utvikling. Tross Aserbajdsjans store oljeforekomster kommer lite av pengene befolkningen til gode.  
I 2001 ble Aserbajdsjan medlem av Europarådet i håp om at menneskerettighetssituasjonen skulle forbedres. De aserbajdsjanske myndighetene har ikke imøtekommet kravene fra Europarådet og fortsett å arrestere journalister og politiske aktivister. Nasibova og flere av hennes kollegaer og bekjente har blitt arrestert. En av disse var Novruzali Mammadov, som etter 10 års fengsling døde 10. august 2011.

Ektefellens arrestasjon

I 2007 ble Malahats ektemann, Ilqar, arrestert etter å ha kritisert myndighetene. 6. desember ble han dømt til 3 måneder i fengsel for injurier mot en statlig ansatt. Ilqar jobber sammen med Malahat for menneskerettigheter og ytringsfrihet i Aserbajdsjan. Deres aktivisme har ført til arrestasjoner, vold og drapstrusler.

Radio Free Europe

Malahat Nasibova er korrespondent for Radio Free Europe/Radio Liberty (RFE/RL), en radiostasjon rapporterer om menneskerettigheter og demokratisk utvikling i land som har begrenset presset- og ytringsfrihet, som Aserbajdsjan og spesielt Nakhitsjevan, som Malahat arbeider i.
Camp Trondheim

Camp Trondheim er en studentby på Persaunet i Trondheim, og består av fire bygg som rommer både hybler, hybelleiligheter og 2-romsleiligheter, i tillegg til en stor takterrasse og fint uteområde med sykkelparkering under tak og ellers benkeplasser og grøntareal. Til sammen er det omtrent 250 studenter som bor på studentbyen som sto ferdig august 2015. Standarden er veldig høy, og boenhetene fremstår absolutt som moderne.
Camp Trondheim eies av AHA Eiendom, som ble etablert i 1992. AHA Eiendom driver med utleie og utvikling av bolig og næringsareal i Trondheim og på Brekstad.
Fotball under Asialekene 2006

Fotball under Asialekene 2006. Fotball var en av flere sporter under Asialekene 2006 i Doha i Qatar. Turneringene ble avviklet 18. november til 14. desember 2006. Det var i åtte damelag og tjueåtte herrelag som deltok i fotballturneringene.
VM i friidrett innendørs 2018 – Høydehopp menn

Høydehopp for menn under VM i friidrett innendørs 2018 ble arrangert 1. mars 2018.
My Cherie Amour

Innhold

Sangen ble opprinnelig skrevet om Wonders kjæreste, som han hadde mens han gikk på the Michigan School for the Blind i Lansing, Michigan. Den hadde tittelen «Oh My Marcia». Etter bruddet mellom dem ble tekst og tittel forandret til det mer generelle «cherie amour»

Coverversjoner

«My Cherie Amour» var inkludert på Jackson 5s debutalbum, Diana Ross Presents the Jackson 5 (1969), med ledevokaler av Jermaine Jackson. Coverversjoner ble også foretatt av sangeren Andy Williams (på hans 1969 RIAA-sertifiserte gullalbum Get Together with Andy Williams), i en instrumental reggae/jazzversjon med Harry Johnson & The All Stars (til gruppas Liquidator (1969)), Smokey Robinson and The Miracles (på gruppas album What Love Has...Joined Together (1970)), Engelbert Humperdinck ‎(på hans album We Made It Happen (1970)), Billy Eckstine (på hans album Feel the Warm (1971)), Donnie Elbert ‎(på hans album Stop In The Name Of Love (1972)) og Quincy Jones (på hans album Mellow Madness (1975) med sang av Leon Ware, Minnie Riperton og Paulette McWilliams). Dens kjente basslinje har også blitt anvendt i flere andre sanger, mest notabelt «Until You Come Back to Me» med Aretha Franklin og «Soul Inspiration» med Anita Baker.
Mot slutten av 1970-årene ble coverversjoner foretatt av flere discoartister, deriblant Rhythm Heritage (1976), Soul Train Gang (1977), Alice Street Gang (1978), Triple S Connection (1979,) Orquesta Novel (1980) og italienske Mina (1987). Discogruppen Boney M. gjorde en coverversjon på single. Den ble senere tatt med på gruppas album Eye Dance (1985). I 1994 gjorde meksikanske Cristian Castro en coverversjon på spansk, «Mi Querido Amor», på albumet El Camino del Alma. I 2007 gjorde Eros Ramazzotti en coverversjon på tributtalbumet Rhythms del Mundo Classics med the Buena Vista Social Club.

Norsk versjon

Ingebrigtsen har skrevet en norsk tekst. Den norske tittelen er «Du min kjæreste».
Bygda dansar

Bygda dansar (BD) er et folkedansprosjekt utviklet av stiftelsen Rådet for folkemusikk og folkedans. Bygda dansar blir drevet av stiftelsens senter Norsk senter for folkemusikk og folkedans (Rff-sentret). I en tre-årig periode får en stor gruppe ungdommer i hvert fylke intensiv opplæring i deres lokale folkedans. Opplæringen løfter dem til et tilnærmet profesjonelt nivå både som individualister og ensemble.
Prosjektene blir drevet i samarbeid med Norsk Folkemusikk- og Danselag og Noregs ungdomslag. De ulike lokale prosjektene drives i samarbeid med fylkes- og regionalledd.
DNT Gjøvik og Omegn

DNT Gjøvik og Omegn (tidligere Gjøvik og Toten Turlag) er en medlemsforening av Den Norske Turistforening (DNT). Gjøvik og Toten Turlag var tidligere et frittstående turlag med fjellsport som hovedinteresse, men ble i august 2000 en del av DNT. DNT Gjøvik og Omegn dekker de tre kommunene Gjøvik, Østre Toten og Vestre Toten.
Ludington vannkraftverk

Ludington vannkraftverk (engelsk: Ludington Pumped Storage Plant (PSP)) er et pumpekraftverk i Ludington i Michigan, USA. Kraftverket får kraft fra et reservoaret med en vertikal høydeforskjell på 110 meter fra kraftverket. Installert effekt er ca. 1 872 MW, fordelt på seks turbiner.
Kraftverket eies av Consumers Energy (50%) og Detroit Edison (50%). Anlegget stod ferdig i 1973 og var da verdens største pumpekraftverk. Pumpeverket fungerer slik at det tappes vann fra et høytliggende reservoar ved østbredden av Michigansjøen i perioder med vannoverskudd eller høy etterspørsel, mens det fyres med kull eller råolje i tørke- og nedgangsperioder hvor deler av kraften brukes til å pumpe vann opp igjen til reservoaret. Anlegget bygger på svært avansert ingeniørkunst.
Fallhøyden (hydraulig head) er på 110 meter.
Klitikon

Klitisk pronomen

Eksempel på et klitisk pronomen i norsk er n 'han', i Ka sa=n da?. «Hva sa han da?» Til forskjell fra affiks er klitika kjennetegnet ved at de ikke stiller krav til vertene sine, de kan stå til hvilket ord det skal være, jf. Ka tror du=n vet om det?. Mer om forholdet mellom klitiske og uavhengige (ikke-klitiske pronomen) i en norsk dialekt finnes i artikkelen Pronomen i grenlandsmålet.

Klitisk adverb

Eksempel på et klitiske adverb i norsk er kje i e kan=kje gå ut nå og ka sa=n da. 
Klitikonet kje oppfyller ikke de fonologiske kravene til ord i (de fleste dialektene av) norsk. I dialekter hvor det klitisk nektingsadverbet er ke, er k usaspirert, mens ustemte plosiver fremst i norske ord er aspirerte.

Klitisk possessor

Se også Genitiv
Ifølge noen grammatikere er norsk «genitivs-s»  et eksempel på et klitikon. Det er for kort til å være et ord; det utgjør mindre enn en stavelse. Det er promiskuøst i valg av vert: kongen=s båt, faren min=s båt, ånden som går=s revolver. Dette klitikon står alltid etter en nominalfrase, og setter ingen krav til hva siste ord i nominalfrasen skal være. Kasussuffiks står derimot typisk til kjernen i nominalfrasen – jevnfør moderne norsk [kongen av Norge]=s båt med norrønt [konungsins af Noregi] bátr.
Mangora acalypha

Utbredelse

Mangora acalypha er sjelden i Norge og det gjort få funn. Der den er funnet er langs kysten av østlandet og litt sørover mot sørlandet. Dens levesteder (habitat) er truet på grunn av stor utbygningspress. Den er vanligere lengre sør i Europa noe som kan skyldes at den er mer varmekrevende og at det norske klimaet er litt for kaldt.

Utseende

Mangora acalypha er en middels stor edderkopp, med en todelt kropp, en bakkropp (abdomen) og en forkropp (prosoma eller cephalothorax). Forkroppen er bred, med enkelte fine og nedliggende hår, fargen er generelt lys med en langsgående mørkere midtlinje. Bakkroppen hos hunnen er stor og kuleformet, med et ganske karakteristisk mønster av marmorerte lyse og mørke flekker i gulbrunt, hvitt og svart. Den har åtte øynene, fire forholdsvis store øyne i midten, som mer eller mindre danner et kvadrat, og et par ganske små øyne som sitter tett sammen på hver side. Chelicerene er korte, kraftige, med tenner på innsiden. Beina er middels lange og ganske kraftige.
Mangora acalypha er den eneste norske arten fra denne slekten, så forveksling med andre arter skulle ikke by på et problem. Men flere av hjulspinnerne kan være ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Mangora acalypha spinner små fangstnett i vegetasjonen. Den er i Norge knyttet til kysten, som steder med kystlynghei, hvor den ofte finnes blant røsslyng. Kjønnsmodne individ (Imago) finnes om sommeren.
Eumaeini

Utseende

De mange artene i denne gruppen varierer mye i størrelse og utseende. Hos de fleste er vingene litt kantete, og bakvingen ender i en stjert, men denne mangler hos en god del arter. Oversiden er ofte metallisk blå, men kan være brun. En god del arter er skinnende grønne på undersiden, noe som ellers er en forholdsvis uvanlig farge hos sommerfugler.

Levevis

Larvene lever gjerne på ulike busker og løvtrær.

Utbredelse

De aller fleste artene lever i Sør- og Mellom-Amerika, men en del er i Nord-Amerika og noen få har spredt seg til Asia og Europa.
Pecém kullkraftverk

Pecém kullkraftverk nr 1 &2 er et varmekraftverk nær Fortaleza i provinsen Ceará i nordøstre Brasil. Det har en total installert produksjonskapasitet på 720 MW. Utbygger var selskapet Energias do Brasil S.A. Prosjektet fikk finansiering fra den Interamerikanske utviklingsbank. Anlegget stod ferdig i 2012/13.
Gammelirsk

Gammelirsk er det navn som er gitt den eldste form av det irske språket, eller heller de goideliske språk, hvor det finnes omfattende skriftlige tekster. Gammelirsk var i bruk fra 500-tallet og fram til 900-tallet da det gikk over til mellomirsk.
En enda eldre form for irsk er kjent som primitiv irsk. Fragmenter av primitiv irsk, hovedsakelig personlige navn, er kjent fra inskripsjoner på stein skrevet med alfabetet ogham. Disse inskripsjonene dateres fra 300-tallet og fram til 500-tallet. Primitiv irsk er meget beslektet med felleskeltisk språk, forløperen til alle keltiske språk.
Gammelirsk opptrer først i margene av latinske religiøse manuskripter så tidlig som 500-tallet. Et stort antall tidlige irske tekster, dog nedtegnet i manuskripter i den mellomriske perioden (slike som Lebor na hUidre og Leinsterboken) er i alt vesentlig gammelirsk i sitt vesen og karakter.
Gammelirsk er forløperen til moderne irsk, skotsk-gælisk og mansk (som ble talt på øya Man i Irskesjøen). Imidlertid er atskiller det seg fra disse, og både grammatikk og lydsystemer av moderne språk er langt enklere enn hva gammelirsk var.
Samtidig gammelirsk forsking er fortsatt meget påvirket av verkene til en lite antall forskere som var aktiv på slutten av 1800-tallet og tidlig på 1900-tallet, blant dem Rudolf Thurneysen (1857–1940) og Osborn Bergin (1873–1950). Deres bøker er sett på som essensielt for enhver entusiast av gammelirsk selv i dag.
Nicoline Berg Kaasin

Bakgrunn

Kaasin dukket opp på tv første gang i 2008, da hun deltok i konkurransen om å få hovedrollen i Grease på TVNorge. Hun endte på andreplass i den tv-sendte audition-konkurransen.
I 2015 ble hun kjent for et bredere publikum da hun deltok i TV 2-konkurransen The Voice. Etter deltakelsen i The Voice ga hun ut flere singler, og den første var «No Suitcase» i 2016. Samme år deltok hun i NRK-serien Stjernekamp, der hun nådde finalen og ble nummer to etter Knut Anders Sørum.
Kaasin var en av deltakerne til Melodi Grand Prix i Oslo Spektrum 10. mars 2018. I finalen sang hun låten «Light Me Up», som hun har skrevet sammen med Johan Larsson (OnklP & De Fjerne Slektningene) og Emilie Adams (The Stream). Hun ble imidlertid slått ut i første runde og var ikke blant de fire låtene som avanserte til gullfinalen.
Kaasin har tidligere stått på scenen i Melodi Grand Prix-sammenheng, da hun koret for Margaret Berger og «I Feed You My Love». Kaasin var også korist for Berger i Eurovision Song Contest i Malmö samme år, og hun koret også for Agnete Johnsens «Icebreaker» i Eurovision Song Contest 2016 i Stockholm.
Sosialistiske arbeideres internasjonale sport

Sosialistiske arbeideres internasjonale sport (tysk: Sozialistische Arbeiter Sport Internationale, SASI) var en internasjonal sosialistisk idrettsorganisasjon som hadde sitt sete i Luzern, Sveits. Den ble grunnlagt i 1920, og bestod ved grunnleggelsen av seks nasjonale føderasjoner med et samlet medlemskap på omkring en million. Den var først kjent som Den internasjonale forening for idrett og fysisk kultur, men ble også informativt kalt for Luzern internasjonale sport. Den tok til seg navnet SASI i 1926. Austromarxisten Julius Deutsch var president for SASI.
Den internasjonale arbeidersportsforening (CSIT) ble grunnlagt i 1946 som etterfølgeren til SASI.
Oslo Kunstforening

Oslo Kunstforening (OK) er en kunstforening og et visningssted for samtidskunst i Oslo. Kunstforeningen driftes i dag som en kunsthall. 
Oslo Kunstforening er den eldste medlemsorgansisasjonen i norsk kulturliv. Foreningen ble stiftet i 1836 av dikteren Johan Sebastian Welhaven, bokhandler Johan Dahl og den senere statsministeren Frederik Stang. 
Oslo Kunstforenings hovedmål er å støtte norske kunstnere og presentere internasjonale kunstnere som ikke har blitt vist i Norge før. Oslo Kunstforening arbeider for å øke kulturens tilgjengelighet i samfunnet, samt. å fremme interessen for og formidle kunnskap om billedkunst. Oslo Kunstforening presenterer aktuell samtidig kunst av høy kvalitet. Et fruktbart vekselspill mellom det lokale og regionale så vel som det nasjonale og internasjonale preger virksomheten. 
Oslo Kunstforening holder til i Rådhusgata 19 i en av de eldste bygningene i Kvadraturen. Her har kunstforeningen holdt til siden 1936. Oslo Kunstforening ble dannet av det kunstinteresserte publikum for å sikre et fast visningssted for billedkunst i Norge – et par år før Nasjonalgalleriet ble vedtatt etablert. At Oslo Kunstforening aldri har hatt en egen samling som de etterfølgende kunstforeningene skyldes at man ikke ville stå i veien for planene om å etablere et Nasjonalgalleri.
Oslo Kunstforening er en ikke-kommersiell medlemsbasert forening, støttet av Oslo kommune og Kulturrådet. Siden 1986 har OK delt ut et kunststipend, takket være støtte fra Sparebanken Oslo og Akershus. I 2008 startet Sparebankstiftelsen DNB i samarbeid med Oslo Kunstforening å dele ut et stipend til en kunstner i etableringsfasen, Sparebankstiftelsen DNBs kunststipend. Stipendet har blitt delt ut til Ellisif Hals og Susanne Skeide (2008), Ignas Krunglevicius (2009), Ann Cathrin November Høibo (2010), Kaia Hugin (2011), Marie Buskov (2012), Ingrid Lønningdal (2013), Sandra Mujinga (2014), Andrea Bakketun og Christian Tony Norum (2015), Tor Børresen (2016), Emilija Škarnulytė (2017) og Eirik Sæther (2018). 
Tidligere aktuelle kunstnere i utstillinger hos Oslo Kunstforening er bl.a. Anawana Haloba, Gavin Jantjes, Fujiko Nakaya, Ukichiro Nakaya, Camille Norment, Judy Chicago, Runo Lagomarsino, Jacques Tati, Moataz Nasr, Guerrilla Girls, Uriel Orlow and Celine Condorelli, Marit Følstad, Eline McGeorge og Inger Johanne Grytting.
Al-Haleem

Al-Haleem (arabisk: الحليم‎) er et av blant Guds 99 navn ansett av muslimer ifølge deres skrift Koran og sunna.

Lingvistisk betydning

Haleem har sitt opphav fra den personlige egenskapen "hilm", som har klassisk arabisk konnotasjon som følger; å være overbærende, mild, skånsom, fredfull, tilgivende, vennlig, omtenksom, saktmodig, fri av hastverk, rolig, velbehagelig, nøytral og kontrollere sitt temperament. Å besitte "hilm" er underforstått som å ha den visdom og overbærenhet som tillater en person til å kontrollere sinnet sitt. "Hilm" er et klokskap som tillater en til å kontrollere sinnet sitt selv om sinnet er en naturlig reaksjon på noe eller noen. Å ha "hilm" betyr at selv om man er sint, så klarer man å kontrollere og skjule det.

Bruk av navnet til åndelige fordeler

Muslimer bruker dette navnet i forbindelse med en hellig resitasjon for å oppnå åndelig velbehag. Ifølge muslimenes imamer, slik som imam Ahmad, imam Bukhari, og imam Muslim, er det blitt påstått at Ibn Abbas sa at profeten Muhammed oppfordret folk til å lese følgende under stress: "La illaha il Allah al-Haleem al-Kareem, La Illaha Il Allah Rabb al-‘Arsh al-‘Adheem, La Illaha il Allah Rabb al-Samawat al-Sabi‘ wa Rabb al-‘Arsh al-Kareem (oversatt; det finnes ingen guddom utenom Gud den Milde og mest Sjenerøse. Det finnes ingen gud utenom Gud alene, Herren av den store tronen. Det finnes ingen gud utenom Herren alene over de syv himlene og den gunstige tronen.)"
Imam al-Tabarani beretter også fra muslimenes tredje kalif, Ali ibn Abi Talib at Muhammed lærte ham å si følgende når han opplevde frykt: "La illaha il allah al-Haleem al-Kareem, Subhan'Allah wa tabarak Allah rabb al-‘Arsh al-‘Adheem, wal Hamdulilahi Rabb al-‘Alameen"  (Det er ingen guddom utenom Gud alene, den mest Overbærende og mest Sjenerøse. Lovprisning til Allah og Velsignet er Allah, Herren over den mektige tronen og all pris tilhører Allah, Herren av alle verdener).
NM i bryting 1929

NM i bryting 1929 ble arrangert i Oslo. Arrangør var Oslo Atletklub. Kongepokalen ble vunnet av Sven Martinsen.